אלכס רוס

**נלסון אלכסנדר "אלכס" רוס** (באנגלית: **Nelson Alexander "Alex" Ross**; נולד ב-22 בינואר 1970) הוא מאייר וכותב קומיקס אמריקאי הידוע בשל איורי העטיפות והעיצובים שלו.

נודע לראשונה לאחר שהתפרסמה יצירתו *[[פלאות (קומיקס)|Marvels]]* משנת 1994, שבה שיתף פעולה עם הכותב קורט ביוסיק ממארוול קומיקס. מאז, רוס עבד על מיזמים שונים עבור מארוול ו-DC קומיקס, כגון המיני-סדרה *[[קץ הממלכה (קומיקס)|Kingdom Come]]* משנת 1996, אותה רוס אייר והיה שותף לכתיבתה. מאז, רוס עבד על עטיפות החוברות ועיצובי הדמויות בסדרה של בוזיאק, "אסטרו סיטי", וכן מגוון מיזמים בחברת הפרסום "דיינמייט אנטרטיינמנט".

עבודתו בתחום הקולנוע כוללת עיצובי דמויות לסרטים כדוגמת "ספיידרמן" ו"ספיידרמן 2" ועיצוב עטיפת ה-DVD לסרטו של מ. נייט שאמלאן "בלתי שביר". כמו כן, הוא עיצב עטיפות שערים למגזינים של TV Guide, כרזות פרסום לפרס האוסקר ומשחקי מחשב.

## ראשית חייו
אלכס רוס נולד בפורטלנד, אורגון וגדל בלאבק, טקסס בידי אביו הכומר ואמו, מעצבת פרסום - ממנה למד את רוב סימני ההיכר של סגנונו. רוס הצעיר החל לצייר בגיל שלוש והושפע לראשונה מדמותו של ספיידרמן מהסדרה החינוכית לילדים "The Electric Company".

מאוחר יותר, רוס קיבל השראה מאמנים שונים כדוגמת ג'ון רומיטה האב, ניל אדמס, ג'ורג' פרז וברני רייטסון, וניסה לחקות את סגנונו של פרז באיורי גיבורי-על, ואת סגנונו של רייטסון כשביקש לצייר עבודות "רציניות" יותר, לדבריו. בהגיעו לגיל 16, רוס גילה את יצירותיהם הריאליסטיות של מאיירים כדוגמת אנדרו לומיס ונורמן רוקוול וחזה שבעתיד יעטרו איורים אלה חוברות קומיקס.

בגיל 17, רוס החל ללמוד ציור במכללה לאמנויות בשיקגו בה למדה אמו. במשך זמן זה, רוס גילה את עבודותיהם של אמנים כג'וזף כריסטיאן ליינדקר ושל סלבדור דאלי, שאת איכויות עבודותיו הסופר-ריאליסטיות החשיב רוס לקרובות מאוד לקומיקס. היה זה זמן זה שבו גיבש רוס רעיונות ליצירת חוברות קומיקס משלו.

## סגנונו
הסגנון של רוס מתואר כ"סגנון שמפגיש בין הצייר נורמן רוקוול למאייר הקומיקס ג'ורג' פרז", ועבודותיו קיבלו תשבחות בשל תיאורים אנושיים ריאליסטים של דמויות קומיקס קלאסיות. סגנון העיצוב שלו, תשומת לבו לפרטים והנטייה של דמויותיו להביט אל עבר האופק זכו לסאטירה של מד מגזין. בשל הזמן הדרוש לרוס ליצור את איוריו, הוא בעיקר משמש ככותב העלילה או מאייר עטיפות קומיקס. מגי תומפסון, העורכת הראשית של מגזין *Comics Buyers Guide*, הסבירה שהפסיקו להעניק את פרסי המאייר הקבועים של המגזין מכיוון שרוס זכה שוב ושוב בקטגוריה זו.

## קריירה
### שנות ה-90
לאחר שסיים את לימודיו במכללה, רוס קיבל עבודה בסוכנות פרסום כאמן סטוריבורד. חוברת הקומיקס הראשונה עליה עבד הייתה *[[שליחות קטלנית|Terminator: The Burning Earth]]*. רוס ביצע את כל עבודת האיור, כולל איור בעיפרון וצביעה, ועשה זאת גם בכותרים שונים בשנים שלאחר מכן. בשנת 1993 הוא סיים את יצירתו הראשונה בתחום גיבורי-העל, עטיפת חוברת סופרמן בשם *Superman: Doomsday & Beyond*.

בזמן זה, רוס פגש את הכותב קורט ביוסיק, והשניים החלו להעלות רעיונות לסדרת קומיקס שבה ציורי אמנות ישמשו כאיורי-פנים. חברת מארוול קומיקס הסכימה לפרויקט, שיתאר את ההיסטוריה המקיפה של יקום מארוול מנקודת מבטו של אדם מזדקן. מיני סדרה זו, *[[פלאות (קומיקס)|Marvels]]*, פורסמה בשנת 1994 ותיארה את חייו של צלם עיתונות ותגובותיו בתקופה בה חיים גיבורי-על ונבלי-על.

בוזיאק, רוס והפנסילר ברנט אנדרסון יצרו את סדרת "אסטרו סיטי" בשנת 1995, שפורסמה בתחילה בחברת אימג' קומיקס ולאחר מכן תחת החותם Wildstorm Productions. הסדרה מציגה עולם גיבורי-על מקורי וממשיכה את התמה שהוצגה בסדרת *Marvels*, כלומר הצורה שבה בני אדם רגילים, גיבורי-על ונבלי-על מגיבים לעולם שבו הפנטזיה היא דבר שבשגרה. רוס אייר את עטיפות החוברות וכן עיצב את התלבושות ואת התפאורה מסביב.

בשנת 1996, רוס עבד במשותף עם הכותב מארק וייד על המיני סדרה *[[קץ הממלכה (קומיקס)|Kingdom Come]]* של חברת DC קומיקס. המיני סדרה מציגה עתיד אפשרי של יקום DC, שבו גיבורי-על חוזרים מפרישה כדי לאלף קבוצה של אנטי גיבורים אלימה ורצחנית. היצירה מציגה גרסאות מעוצבות מחדש של רבות מדמויות DC קומיקס, כמו גם דור חדש של גיבורים. רוס היה שותף ליצירתה של דמות חדשה ומקורית בשם מגוג, וביסס את הופעתו על דמויותיהם של קייבל ושאטרסטאר מעולם האקס-מן של מארוול. עורך DC קומיקס פול לויץ ציין כי "היכרותו הרבה של וייד עם עבר הדמויות שירתה אותם היטב, והסגנון האמנותי הייחודי של רוס העניק אמירה עוצמתית לגבי מציאותו של העולם אותו בנו".

עבודתו הבאה של רוס הייתה *[[הדוד סם (קומיקס)|Uncle Sam]]*, יצירה ניסיונית של חותם ורטיגו מבית DC קומיקס שאינה עוסקת בגיבורי-על וחוקרת את הצד האפל שבהיסטוריה של ארצות הברית. רוס אייר את העטיפות הלנטיקולריות של המהדורה המוגבלת *Superman Forever #1* (יוני 1998) ושל *[[באטמן: שטח הפקר|Batman: No Man's Land #1]]* (מרץ 1999). בין השנים 1998 ל-2003, הכותב פול דיני יצר במשותף עם רוס גרסאות שנתיות בגודל עיתון לרגל חגיגות 60 שנים לגיבורי-העל של DC סופרמן (*Peace on Earth*), באטמן (*War on Crime*), שאזאם (*Power of Hope*) ו-וונדר וומן (*Spirit of Truth*), כמו גם שתי חוברות ספיישל של ליגת הצדק (*Secret Origins* ו-*Liberty and Justice*).

### שנות ה-2000
רוס זכה להוקרה בעקבות עבודתו ב-2001 על חוברות קומיקס מיוחדות שמכירות באובדן משפחות של נפגעי 11 בספטמבר. בחוברות אלו תיאר את גבורתם של הצוותים הרפואיים, מכבי האש והמשטרה.

רוס עיצב שורה של תחפושות לסרט הקולנוע "ספיידרמן" משנת 2002, אף על פי שלא נעשה בהם שימוש בסרט עצמו. כביצת פסחא במשחק המחשב המבוסס על הסרט, ניתן היה לקבל תלבושות של ספיידרמן ושל הגובלין הירוק בעיצובו של רוס.

בתחילת 2002, רוס עיצב כרזה פרסומית לטקס פרס האוסקר. באותה שנה, הוא היה אחד מתוך ארבעה אמנים אשר איירו את דמותו של ספיידרמן לשער מגזין TV Guide כפרסום לסרט "ספיידרמן".

רוס כתב ביחד עם ג'ים קרוגר ועיצב את הדמויות בטרילוגיה של חוברות קומיקס מבית מארוול קומיקס - *[[ארץ אקס|Earth X]]*, *[[יקום אקס|Universe X]]* ו-*[[גן-עדן אקס|Paradise X]]*, אשר שילבה רבבות מגיבורי מארוול מתקופות זמן שונות.

רוס אייר את עטיפות אלבומיהם של להקת הת'ראש מטאל אנתרקס *We've Come for You All* (2003), *Music of Mass Destruction* (2004), *Worship Music* (2011) ו-*For All Kings* (2016).

בשנת 2003, ההוצאה לאור "ספרי פנתאון" פרסמה ספר מתנה בשם "מיתולוגיה: אמנות DC קומיקס של אלכס רוס", שכלל הקדמה מאת מ. נייט שאמלאן. שנתיים לאחר מכן פורסם הספר בצורת אוגדן, והוא כלל אמנות חדשה של רוס וסקצ'ים מהמיני סדרה החדשה שלו *Justice*. בשנת 2004, רוס עיצב 15 איורים לכותרות הפתיחה של הסרט "ספיידרמן 2", שהציגו נקודות מפתח מהסרט הקודם. מאוחר יותר, הוא מכר את הציורים ב-eBay כשההכנסות הועברו כתרומה לארגון צדקה למלחמה במחלת הסרטן.

בשנת 2005, רוס עיצב את איורי עטיפות ה-DVD של סדרת האנימציה כוח ג'י. בנוסף, הוא הופיע בתוספות המיוחדות ודיבר על מעורבותו בסדרה במהלך הקריירה שלו. באוגוסט אותה שנה הוא חזר לשתף פעולה עם ג'ים קרוגר במיני סדרה בת 12 חוברות בשם *Justice* עבור חברת DC קומיקס. הסדרה התמקדה באויביהם של ליגת הצדק, המתאספים יחדיו כדי לעצור אותם.

באוגוסט 2007 הוצגה בהקרנת בכורה גרסה מחודשת לסרט "פלאש גורדון" של שנת 1980, ורוס עיצב את עטיפת ה-DVD. כמעריץ מושבע של סרט הקאלט, רוס הופיע בתוספות המיוחדות הנלוות לסרט וציין אותו בתור הסרט האהוב עליו בכל הזמנים.

בשנת 2008, רוס החל בפרויקטים המתמקדים בגיבורי תור הזהב של הקומיקס. הראשון מביניהם היה "פרויקט כוחות-על", עליו עבד עם קרוגר עבור חברת דיינמייט אנטרטיינמנט. הוא כתב ואייר את הסיפור "האוונג'רס/הפולשים", שהציג גרסאות של דמויות כמו קפטן אמריקה ונאמור ממלחמת העולם השנייה ומלחמתם בקבוצת האוונג'רס המודרנית.

בסוף 2008, רוס הביע אמירה פוליטית בשני איורים: הראשון "בוש מוצץ את לשד הדמוקרטיה" מציג את ג'ורג' ווקר בוש כערפד המוצץ את דמה של גברת החירות, והשני "זמן לשינוי" מציג את ברק אובמה כגיבור-על. בהמשך, רוס אייר את עטיפת המשחק *[[מורטל קומבט (זיכיון)|Mortal Kombat vs. DC Universe]]* בגרסתו המלאה.

חברת דיינמייט אנטרטיינמנט הודיעה כי רוס יאייר עטיפות לסדרת הקומיקס "אמריקני לוחם" של החברה.

### 2010 ואילך
פרויקטים נוספים של רוס לחברת דיינמייט היו ניהול קריאייטיבי לסדרת הקומיקס "הפנטום" ושיתוף פעולה עם בוזיאק בחוברת *Kirby: Genesis*, מיני סדרה בת שמונה עמודים משנת 2011 שהייתה שיתוף הפעולה המלא שלהם מאז *Marvels* לפני 17 שנים. במיני סדרה זו מוצגות רבות מהדמויות אותן יצר ג'ק קירבי, שהזכויות אליהן נקנו בידי חברת דיינמייט.

בשנת 2012, רוס אייר כרזה פרסומית לדמות הראשית ממשחק המחשב Assassin's Creed III, שהופיעה על שער מגזין המשחקים *Game Informer*. באותה שנה, רוס שב לאמנות-פנים עם *Masks*, סיפור שבו גיבורי מגזיני פאלפ כ"הצל", "הצרעה הירוקה", "זורו" ו"העכביש" שילבו כוחות כדי להילחם באויב משותף.

בשנת 2013, רוס עיצב כרזה של משחק המחשב Watch Dogs במהדורה למכירה מוקדמת. המשחק מתרחש בעיר שיקגו, העיר בה מתגורר רוס, והוא הדגיש זאת באיורם של מגדל ויליס והרכבת העילית של שיקגו ברקע התמונה.

עם ההרצה המחודשת של "מארוול החדשה והשונה" בשנים 2015–2016, רוס אייר מספר עטיפות לסדרות הדגל הראשיות כמו "ספיידרמן המדהים" ו"יחידה עילית".

## ביבליוגרפיה
[ממוזער|[אלן סקוט, הגרין לנטרן של תור הזהב. אמנות מאת אלכס רוס.]]

### DC קומיקס
* *[[באטמן: מלחמה בפשע]]* (כתיבה ואיור עם פול דיני, 1999)
* *[[קומיקס פעולה|Action Comics #800]]* (אמנים שונים, איור דף אחד, 2003)
* *[[אסטרו סיטי|Astro City]]* (2003–2010) - עטיפות
* *[[באטמן|Batman Black and White #2]]* (2002)
* *[[באטמן: שטח הפקר|Batman: No Man's Land #1]]* (עטיפה, 1999)
* *Justice #1-12* (2005–2007)
* *[[קץ הממלכה (קומיקס)|Kingdom Come #1-4]]* (1996)
** *[[חברת הצדק של אמריקה|JSA Kingdom Come Special: Superman]]* (2009)
* *[[סאנדמן (DC קומיקס)|Sandman Mystery Theatre Annual #1]]* (אמנים שונים, איור שמונה עמודים, 1994)
* *Superman Forever #1* (עטיפה, 1998)
* *Superman and Batman: World's Funnest* (אמנים שונים, איור שני עמודים, 2000)
* *[[גיבורי-העל הגדולים בעולם|The World's Greatest Super-Heroes]]* (חגיגות 60 שנות קומיקס)
** *[[באטמן|Batman: War on Crime]]* (2009)
** *[[ליגת הצדק|JLA: Liberty & Justice]]* (2003)
** *[[ליגת הצדק|JLA: Secret Origins]]* (2002)
** *[[קפטן מארוול (DC קומיקס)|Shazam!: Power of Hope]]* (2000)
** *[[סופרמן|Superman: Peace on Earth]]* (1999)
** *[[וונדר וומן|Wonder Woman: Spirit of Truth]]* (2001)
* *[[הדוד סם (קומיקס)|U.S.: Uncle Sam #1-2]]* (1997)

### מארוול קומיקס
* *[[קפטן אמריקה|Captain America #600]]* (אמנים שונים, איור שני דפים, 2009)
* *Clive Barker's Hellraiser #17* (1992)
* *[[ארץ אקס|Earth X #1-12]]* (1999-2000)
* *[[פלאות (קומיקס)|Marvels #0-4]]* (1994)

### מפרסמים אחרים
* *[[כוח ג'י (סדרת אנימציה)|Battle of the Planets #0.5]]* (אמנים שונים, איורי עיפרון, אימג' קומיקס, 2002)
* *Kirby Genesis #0-3* (דיינמייט אנטרטיינמנט, 2011)
* *[[מסכות (קומיקס)|Masks]]* (דיינמייט, 2012 ואילך)
* *Miracleman: Apocrypha #3* (אקליפס קומיקס, 1992)
* *Project Superpowers #1-8, Vol.2 #1-13* (דיינמייט, 2008-2010)
* *[[שליחות קטלנית|Terminator: The Burning Earth #1-5]]* (Now Comics, 1990)

## קישורים חיצוניים

* 

## הערות שוליים

קטגוריה:קומיקסאים אמריקאים
קטגוריה:אמריקאים שנולדו ב-1970